Cuant che i call center a clamin i utents dal Cjanâl di Sant Pieri, ur corin i sgrisui jù pe schene pal numar di clamadis butadis jù. «Ma cemût? Nol scolte nancje la nestre propueste straordenarie?» e domande cun stice la puarine che dispès si cjate in Albanie.
Epûr, ve. Culì, dulà che e opare la Secab, al è pôc ce fâ: lis boletis si pain di mancul. Cuant che si è socis, la fuarpeade e je sù par jù dal 40%, rispiet a ce che si cjate a paiâ un utent di Udin. Ufierte straordenarie o no, di simpri al è cussì. Di cuant che e je nassude cheste Societât eletriche cooperative Alto Bût, il presit al è stât concorenziâl. Di simpri: ancjemò prime che a rivassin i call center e la liberalizazion dal servizi, cu lis nomenadis “bleonadis” di Bersani e dal Guvier Prodi.
Efiet di un sburt braurôs e ante litteram di un ciert autonomisim. Rivât dal teritori. E di une azion che vuê si disarès di lobby, ma studiade e coordenade cun altris cooperativis, par fâ valê un dirit: chel di produsisi di bessôi la corint, di gjestîse, e tal câs di vendile al mostri nazionâl che chê volte, in regjim monopolistic, al stave nassint e si clamave Enel.
Al jere il 1962. Par leç, l’Ent Nazional Energjie Eletriche al varès gjestît dut lui: produzion, rêt e distribuzion. Dut al sarès stât acuisît dal stât centrâl. Dutis lis centrâls talianis di produzion a finivin culì, ma no chês societâts cooperativis che a vevin un limit di produzion, sot dai 15 milions di Kw. Chês a podevin sielzi di continuâ a produsi e a gjestîsi la corint di bessolis. Par chê deroghe, si doprarin i miôr sherpa des tratativis politichis locâls. A Paluce, un al jere Emilio Di Lena, mestri, cerviel fin, pene rafinade e inteletuâl che no si varan plui di compagns. Diccì doc, ma cheste e je une altre storie. Ancje i politics regjonâi e i parlamentârs di che ete a jerin une altre storie. La lôr azion, insiemi, e fo fondamentâl par che Secab vuê e continui e jessi un model, jenfri lis coop de Cjargne, che di resint no àn lusît cuissà ce.
L’articul 8 come 4 di chê leç dal 1962 al fo il pont di une vitorie, che al lassà lis robis cemût che a stavin a Paluce là che e operave Secab e a Fors Disore, dulà che invezit ancjemò in dì di vuê al funzione alc di simil, la “Idroelettrica”. Par une altre deroghe si salvà ancje la Idroeletriche de Valcjanâl, che e cuvierç il Tarvisian. Secab si è slargjade di in chê volte: di Paluce, i cablis de alte tension a son rivâts ancje a Trep, Ravasclêt, Liussûl, Çurçuvint e, par ultin, a Sudri. Tal 2011, cuant che e fasè fieste pai cent agns, e veve passe 2.600 socis.
La gnove vuê e je che in Secab al è cambiât il president. Andrea Boz, un zovin architet, al à cjapât il puest dal president, ex sindic di Trep, Luigi Cortolezzis. La sielte, «par rinovâ e tornâ a lançâ la operativitât aziendâl, soredut par vie dai invistiments strategjics, tal rispiet inderogabil dai valôrs de cooperazion, secont l’intindiment dai socis fondatôrs» a disin de sede centrâl, di vie Pâl Piçul. Cemût lavoraraial il gnûf president? Cuâi i gnûfs progjets? Il 2017 al sarà l’an par «tornâ a meti man e par cualificâ i implants di Fontanon (Tamau); Enfretors (Paluce) e Nearies (Sudri). O sperìn di rivâ adore di costruî une piçule centrâl in Cuel Alt (Cleulis), o vin inviât l’iter pe valutazion in Regjon. L’intervent strategjichementri plui impuartant al sarà chel de centraline di Enfretors, pont storic de Secab: ampliament dal edifici e rinovament des turbinis» al dîs Andrea Boz. «Cun altris sogjets internazionâi, po dopo o sin impegnâts ae realizazion dal progjet di un eletrodot transfrontalîr cu la Austrie. Al sarà di 132 kV e dut sot tiere». Cuissà che Terna no impari cemût che si fâs.
Par ultin, Secab e sta studiant la pussibilitât di slargjâ la sô struture di bande largje, par dâ internet svelt ai residents dal Cjanâl di Sant Pieri e la costituzion di une rêt locâl par “cjamâ” di corint lis machinis eletrichis. Al studi, e duncje al è dome ancjemò un intindiment, un colegament diret jenfri la linie di distribuzion Secab e lis centrâls idroeletrichis e a energjie eoliche che si cjatin sul versant austriac, li dal Pas di Mont di Crôs. ❚
✒ Oscar Puntel
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +
fur_Latn fur_Latn fur_Latn fur_Latn fur_Latn fur_Latn fur_Latn ast_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn